CELEX: 
Language: ro
Date: 2018-07-12 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) nr. 231/2013 în ceea ce privește sarcinile de păstrare ale depozitarilor

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Motivele și obiectivele propunerii
            
            
               Regulamentul delegat (UE) nr. 231/2013
                  1
               , care completează Directiva 2011/61/UE
                  2
               , și în special secțiunea 3, precizează, mai detaliat, sarcinile depozitarilor în ceea ce privește păstrarea activelor clienților care sunt FIA. Articolul 21 alineatul (11) litera (d) punctul (iii) din Directiva 2011/61/CE prevede că, atunci când un depozitar deleagă funcțiile de păstrare unor terți (custozi), activele trebuie să fie, de asemenea, separate la nivelul părții căreia i s-au delegat funcțiile de păstrare. Articolul 99 din Regulamentul delegat (UE) nr. 231/2013 prezintă în detaliu modul în care se îndeplinește această obligație. Experiența dobândită începând din 22 iulie 2013 a demonstrat că sunt necesare clarificări suplimentare privind cerințele prevăzute la articolul 21 alineatul (11) litera (d) punctul (iii) din Directiva 2011/61/UE. 
            
            
               Comisia Europeană recunoaște că actele legislative în materie de valori mobiliare și insolvență nu sunt armonizate la nivelul UE. Este însă imperios necesar să existe norme comune care să asigure protecția activelor păstrate de depozitari sau de custozi în numele clienților lor. Aceste norme ar trebui să permită identificarea clară a activelor care aparțin unui anumit FIA și protejarea acestor active în caz de insolvență a depozitarului sau a custodelui. Dispozițiile specifice ale Directivei 2011/61/UE și ale Regulamentului delegat (UE) nr. 231/2013 urmăresc aceste obiective. Cu toate acestea, prin aplicarea neunitară de către autoritățile competente naționale și de participanții la piață a obligațiilor depozitarilor în ceea ce privește păstrarea activelor clienților care sunt FIA există riscul de compromitere a obiectivelor urmărite prin actele legislative ale UE menționate mai sus. Comisia propune, așadar, modificarea Regulamentului (UE) nr. 231/2013 pentru a clarifica aceste norme, astfel încât să se faciliteze interpretarea unitară a acestora.
            
            
               Prezenta propunere dă curs avizului Autorității Europene pentru Valori Mobiliare și Piețe (ESMA) privind separarea activelor
                  3
               . ESMA a identificat anumite aspecte care au fost înțelese în mod diferit de părțile interesate și a invitat Comisia să clarifice anumite obligații ale depozitarilor în cazul în care deleagă funcții de păstrare unor părți terțe. ESMA propune ca cerințele de separare a activelor să fie mai bine definite și completate de garanții suplimentare, în special prin cerința de a garanta prin contract un flux suficient de informații între depozitar și custode sau subcustode. ESMA propune, de asemenea, consolidarea cerinței de a ține evidențe exacte și de a avea sisteme de reconciliere, inclusiv calibrarea frecvenței de efectuare a reconcilierilor în funcție de frecvența activităților de tranzacționare pentru toate activele care pot fi păstrate într-un cont omnibus. Totodată, ESMA sugerează ca obligațiile de diligență ale depozitarilor să fie completate de obligația ca aceștia să cunoască bine, dacă se deleagă funcția de păstrare unor custozi situați în afara UE, implicațiile pe care le-ar putea avea legislația din domeniul insolvenței a unei țări terțe.
            
            
               Coerența cu dispozițiile existente în domeniul de politică vizat
            
            
               Prezenta propunere completează Directiva 2011/61/UE și modifică Regulamentul delegat (UE) nr. 231/2013. Articolul 99 din regulamentul menționat a fost interpretat de unii ca impunând obligația de a crea conturi separate pentru fiecare depozitar și tip de fond la fiecare nivel al lanțului de custodie. Prezenta propunere clarifică însă faptul că activele OPCVM, ale FIA și ale altor clienți pot fi amalgamate la nivelul primului custode, cu condiția ca acestea să fie ținute inițial de același depozitar (sau să fie ținute inițial de același custode, atunci când acesta din urmă deleagă la rândul său custodia activelor unei alte persoane din avalul lanțului de custodie).
            
            
               Comisia consideră că: (i) de la data de 22 iulie 2013 s-a dobândit suficientă experiență pentru a putea concluziona că este nevoie să se clarifice mai bine obligațiile depozitarilor prevăzute la articolul 21 alineatul (11) litera (d) punctul (iii) din Directiva 2011/61/UE; (ii) avizul ESMA reflectă o evaluare tehnică riguroasă a normelor privind funcțiile de păstrare și (iii) trebuie să se clarifice mai bine și în regim de urgență normele privind separarea activelor, astfel încât să se asigure aplicarea uniformă a acestora în UE. 
            
            
               2.CONSULTĂRI PREALABILE ADOPTĂRII ACTULUI
            
            
               Când a elaborat avizul său, ESMA a efectuat două consultări publice: în perioada 1 decembrie 2014 - 30 ianuarie 2015 și în perioada 21 iunie - 23 septembrie 2016. Ca răspuns la prima și la a doua consulare, ESMA a primit 38 și, respectiv, 44 de documente de poziție, colectând, astfel, pozițiile detaliate ale diferitelor părți interesate cu privire la acest subiect. Avizul ESMA din 20 iulie 2017 a stat la baza activității Comisiei, iar Comisia nu a efectuat o nouă consultare publică înainte de elaborarea prezentei propuneri. Comisia a lansat o consultare publică în perioada 29 mai - 26 iunie 2018 și prezenta propunere integrează cererea recurentă formulată de sectorul de profil de a amâna cu optsprezece luni data de la care începe punerea în aplicare. De asemenea, Comisia a ținut cont de observațiile care au îmbunătățit claritatea generală a textului juridic.
            
            
               3.ELEMENTELE JURIDICE ALE ACTULUI DELEGAT
            
            
               Propunerea are ca obiect modificarea Regulamentului delegat (UE) nr. 231/2013 conform celor de mai jos.
            
            
            
               Articolul 89 alineatul (1) litera (c) se modifică pentru a se prevedea elementele care ar trebui să determine frecvența cu care se efectuează reconcilierea între conturile de titluri de valoare și evidențele interne ale depozitarului, pe de o parte, și cele ale părților terțe cărora le-au fost delegate funcții de păstrare, pe de altă parte. Trebuie să se țină seama de frecvența cu care tranzacționează clientul depozitarului care este FIA și, de asemenea, de tranzacțiile efectuate de alți clienți ale căror active sunt deținute în același cont omnibus.
            
            
               Articolul 89 alineatul (2) se modifică pentru a prevedea obligația depozitarului de a ține o evidență a contului de instrumente financiare deschis în numele clientului care este FIA sau în numele AFIA care acționează în contul FIA, din care să reiasă că activele păstrate în custodie de o parte terță aparțin unui anumit client care este FIA. Depozitarul trebuie să aibă, în orice moment, o imagine de ansamblu completă asupra activelor clienților săi care sunt FIA, atunci când a delegat unei părți terțe custodia activelor.
            
            
               La articolul 98 se adaugă alineatul (2a) pentru a se prevedea informațiile minime care ar trebui să figureze în contractul dintre depozitar și o parte terță cu privire la delegarea custodiei activelor clienților depozitarului care sunt FIA. Depozitarul trebuie să poată să identifice toate entitățile din lanțul de custodie și să asigure accesul la toate informațiile relevante pe care le deține partea terță, astfel încât să fie în măsură să verifice cantitatea de instrumente financiare, identificate prin codul ISIN sau un element de identificare echivalent, care se află în custodia părții terțe. În cazul în care partea terță are nevoie să delege funcția de custodie unei alte părți terțe, conform prevederii propuse, partea terță care deleagă custodia are obligația de a stipula prin contract ca cealaltă parte terță să asigure drepturi echivalente celor pe care partea terță care deleagă custodia le-a prevăzut în contractul încheiat cu depozitarul. 
            
            
               Articolul 99 se modifică pentru a clarifica cerințele de separare a activelor în cazul părților terțe (custozi) cărora le-a fost încredințată custodia activelor FIA. Un custode poate deține active ale clienților care sunt OPCVM-uri și FIA, precum și ale altor clienți ai unui depozitar în același cont omnibus, cu condiția ca propriile active, activele care aparțin depozitarului și activele care aparțin altor clienți ai părții terțe să fie deținute în conturi separate de instrumente financiare. Pentru a asigura un nivel mai ridicat de protecție a activelor și pentru a facilita sarcina depozitarului de supraveghere a activelor care i-au fost încredințate, custozii trebuie să emită o declarație în atenția depozitarilor ori de câte ori survine o modificare referitoare la activele păstrate în custodie. Pentru a înlesni acest proces, noile soluții tehnologice ar putea fi deosebit de utile. Elementele care determină frecvența cu care se efectuează reconcilierea le reflectă pe cele prevăzute în modificarea adusă articolului 89 alineatul (1) litera (c) din regulamentul delegat. 
            
            
               Se modifică și articolul 99 pentru a introduce noi obligații pentru depozitarii care deleagă custodia activelor unor părți terțe situate în afara UE. Se prevede obligația obținerii de consultanță juridică de la părți independente cu privire la legislația din domeniul insolvenței din țara terță. De asemenea, depozitarii ar trebui să se asigure că partea terță respectă legislația națională care instituie beneficiile separării activelor și că partea terță comunică orice modificări aduse actelor legislative din domeniul insolvenței care sunt parte integrantă din sistemul juridic în care operează.
            
         
         
            
               REGULAMENTUL DELEGAT (UE) …/… AL COMISIEI
            
            
               din 12.7.2018
            
            
               de modificare a Regulamentului delegat (UE) nr. 231/2013 în ceea ce privește sarcinile de păstrare ale depozitarilor
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative
                  4
               , în special articolul 21 alineatul (17),
            
            
            
               întrucât:
            
            
               (1)Ca urmare a legislațiilor naționale diferite în materie de valori mobiliare și insolvență, care nu sunt armonizate la nivelul Uniunii, există divergențe în ceea ce privește nivelul de protecție împotriva riscurilor de insolvabilitate a instrumentelor financiare ținute în custodie de părți terțe pentru clienții care sunt fonduri de investiții alternative („FIA”). Pentru a se atinge obiectivul de asigurare a unui grad ridicat de protecție a activelor clientului, astfel cum se prevede în Directiva 2011/61/UE, permițând totodată existența unor cerințe mai solide ale legislațiilor naționale în ceea ce privește domeniile nearmonizate, este necesar să se clarifice obligațiile privind păstrarea activelor prevăzute în Directiva 2011/61/UE. 
            
            
               (2)În prezent, autoritățile competente și sectorul de profil aplică în mod diferit cerințele de separare a activelor prevăzute de Regulamentul delegat (UE) nr. 231/2013. Depozitarii sunt la primul nivel al lanțului de custodie și au obligația de a pune la dispoziție un cont individual pentru depozitarea instrumentelor financiare ale fiecărui client care este FIA. Este însă necesar să se clarifice faptul că, atunci când se deleagă unei părți terțe funcția de custodie, partea terță ar trebui să poată să depoziteze într-un cont omnibus activele clienților depozitarului, inclusiv activele FIA și ale organismelor de plasament colectiv în valori mobiliare („OPCVM”). Acest cont omnibus ar trebui să nu includă niciodată activele care aparțin depozitarului și activele care aparțin părții terțe, precum și activele care aparțin altor clienți ai părții terțe. În mod similar, în cazurile în care funcția de custodie este delegată mai departe, subcustodele ar trebui să poată să depoziteze într-un cont omnibus activele clienților custodelui care deleagă funcția de custodie. Acest cont omnibus ar trebui să nu includă niciodată activele care aparțin subcustodelui și activele care aparțin custodelui care deleagă funcția de custodie, precum și activele care aparțin altor clienți ai subcustodelui. Acest lucru este necesar pentru obținerea unui echilibru sănătos între eficiența pieței și protecția investitorilor.
            
            
               (3)Pentru a reduce la minimum riscul de pierdere a activelor deținute în conturile omnibus de instrumente financiare puse la dispoziție de părți terțe cărora li s-a delegat funcția de custodie, frecvența reconcilierilor între conturile de titluri financiare și evidențele depozitarului unui client care este FIA și partea terță sau între părți terțe, în cazul în care funcția de custodie a fost delegată în avalul lanțului de custodie, ar trebui să asigure transmiterea în timp util a informațiilor relevante către depozitar. De asemenea, frecvența acestor reconcilieri ar trebui să depindă de orice mișcare din acest cont omnibus, inclusiv tranzacțiile referitoare la activele aparținând altor clienți ai depozitarului care sunt ținute în același cont omnibus ca și activele FIA. 
            
            
               (4)Depozitarul ar trebui să poată continua să își îndeplinească sarcinile în mod eficient în cazul în care custodia activelor care aparțin clienților săi care sunt FIA este delegată unei părți terțe. Prin urmare, este necesar să se prevadă obligația depozitarului de a păstra o evidență, în cadrul contului de instrumente financiare pe care l-a deschis în numele clientului său care este FIA sau în numele AFIA care acționează în contul FIA, din care să reiasă că activele ținute în custodie de o parte terță aparțin acelui FIA. 
            
            
               (5)Pentru a consolida poziția depozitarilor în raport cu părțile terțe cărora le este delegată custodia activelor, această relație ar trebui consemnată într-un contract de delegare scris. În baza acestui contract, depozitarul ar trebui să poată efectua toate demersurile necesare pentru a se asigura că activele ținute în custodie sunt protejate în mod corespunzător și că partea terță respectă în orice moment contractul de delegare și cerințele Directivei 2011/61/UE și ale Regulamentului delegat (UE) nr. 231/2013. De asemenea, depozitarul și partea terță ar trebui să stabilească în mod formal dacă partea terță poate delega la rândul său funcțiile de custodie. În acest caz, dispozițiile sau contractul dintre partea terță care deleagă funcțiile de custodie și partea terță căreia îi sunt delegate funcțiile de custodie ar trebui să prevadă drepturi și obligații echivalente celor stabilite între depozitar și partea terță care deleagă funcțiile de custodie. 
            
            
               (6)Pentru a permite depozitarului să își îndeplinească funcțiile, este necesar să se consolideze supravegherea de către depozitari a părților terțe, indiferent dacă acestea sunt situate în interiorul sau în afara Uniunii Europene. Ar trebui să se prevadă obligația depozitarilor de a verifica dacă instrumentele financiare ale FIA sunt corect înregistrate în registrele unei părți terțe și dacă evidențele ținute sunt suficient de exacte pentru a permite identificarea naturii, a locației și a dreptului de proprietate asupra activelor ținute în custodie. Pentru a facilita îndeplinirea sarcinilor depozitarilor, părțile terțe ar trebui să le transmită o declarație privind orice modificare care afectează activele ținute în custodie pentru clienții depozitarilor care sunt FIA. 
            
            
               (7)Ca parte a obligațiilor depozitarilor de a da dovadă de grijă și diligență atunci când deleagă funcțiile de custodie, înainte de a delega această funcție unei părți terțe situate în afara Uniunii, depozitarul ar trebui să primească un aviz juridic independent care evaluează legislația din domeniul insolvenței din țara terță în care este situată partea terță respectivă, inclusiv nivelul de protecție care se asigură în jurisdicția respectivă prin intermediul conturilor separate de instrumente financiare. Avizul emis pentru fiecare jurisdicție de federațiile de întreprinderi sau de firmele de avocatură în beneficiul mai multor depozitari ar trebui să poată fi acceptat. De asemenea, depozitarul ar trebui să se asigure că partea terță situată în afara Uniunii îi aduce la cunoștință orice modificare a circumstanțelor sau a legislației în materie de insolvență a țării terțe respective care poate afecta statutul activelor clienților depozitarului care sunt FIA. 
            
            
               (8)Pentru ca depozitarii să aibă timpul să se adapteze la noile cerințe prevăzute de prezentul regulament, data de la care prezentul regulament începe să se aplice ar trebui decalată cu optsprezece luni de la data publicării în Jurnalul Oficial al Uniunii Europene.
            
            
               (9)Măsurile introduse prin prezentul regulament sunt conforme cu avizul Autorității europene pentru valori mobiliare și piețe
                  5
               .
            
            
               (10)Măsurile introduse prin prezentul regulament sunt conforme cu avizul grupului de experți al Comitetului european pentru valori mobiliare.
            
            
               (11)Prin urmare, Regulamentul delegat (UE) nr. 231/2013 ar trebui modificat în consecință, 
            
         
         
            
               ADOPTĂ PREZENTUL REGULAMENT:
            
            
            
               Articolul 1
            
            
               Regulamentul delegat (UE) nr. 231/2013 se modifică după cum urmează: 
            
            
               (1)Articolul 89 se modifică după cum urmează:
            
            
               (a)alineatul (1) se modifică după cum urmează:
            
            
               (i) litera (c) se înlocuiește cu următorul text:
            
            
               „(c)se efectuează ori de câte ori este necesar reconcilieri între conturile și evidențele interne ale depozitarului și cele ale oricărei părți terțe căreia îi sunt delegate funcții de custodie în conformitate cu articolul 21 alineatul (11) din Directiva 2011/61/UE;
            
            
               (ii) se adaugă un al doilea paragraf, după cum urmează:
            
            
               „În ceea ce privește litera (c) de la primul paragraf, frecvența reconcilierilor se stabilește pe baza următoarelor elemente:
            
            
               (a)activitatea obișnuită de tranzacționare a FIA;
            
            
               (b)tranzacțiile care se realizează în afara activității obișnuite de tranzacționare;
            
            
               (c)tranzacțiile care au loc în contul oricărui alt client ale cărui active sunt ținute în custodie de partea terță în același cont de instrumente financiare ca și activele FIA.”;
            
            
               (b) alineatul (2) se înlocuiește cu următorul text:
            
            
               „(2)În cazul în care un depozitar și-a delegat funcțiile de custodie unei părți terțe, în conformitate cu articolul 21 alineatul (11) din Directiva 2011/61/UE, acesta rămâne în continuare supus cerințelor prevăzute la alineatul (1) literele (a)-(e) din prezentul articol. Depozitarul se asigură, de asemenea, că partea terță respectă cerințele de la alineatul (1) literele (b)-(g) și obligațiile de separare prevăzute la articolul 99.”. 
            
            
               (2)La articolul 98, se introduce următorul alineat (2a):
            
            
               „(2a) Contractul prin care depozitarul numește o parte terță care să țină în custodie active ale clienților depozitarului care sunt FIA trebuie să conțină cel puțin următoarele dispoziții:
            
            
               (a)o garanție a dreptului depozitarului la informare, inspecție și acces la evidențele și conturile relevante ale părții terțe care ține active în custodie, pentru a permite depozitarului să își îndeplinească obligațiile de supraveghere și de diligență și, în special, pentru a permite depozitarului:
            
            
               (i)să identifice toate entitățile din lanțul de custodie;
            
            
               (ii)să verifice dacă există o concordanță între cantitatea de instrumente financiare identificate înregistrate în conturile de instrumente financiare deschise în registrele depozitarului în numele FIA sau în numele AFIA care acționează în contul FIA și cantitatea de instrumente financiare identificate care sunt ținute în custodie de partea terță pentru FIA respectiv, astfel cum este înregistrată în contul de instrumente financiare deschis în registrele părții terțe;
            
         
         
            
               (iii)să verifice dacă există o concordanță între cantitatea de instrumente financiare identificate care sunt înregistrate și ținute într-un cont de instrumente financiare deschis la depozitarul central de titluri de valoare („CSD”) al emitentului sau la agentul său, în numele unei părți terțe în contul clienților săi și cantitatea de instrumente financiare identificate care este înregistrată în conturile de instrumente financiare deschise în registrele depozitarului în numele fiecăruia dintre clienții săi care este FIA sau în numele AFIA care acționează în contul FIA;
            
            
               (b)detalii privind drepturile și obligațiile echivalente convenite între partea terță și o altă parte terță, în cazul delegării mai departe a funcțiilor de custodie.”.
            
            
               (3) Articolul 99 se modifică după cum urmează:
            
            
               (a) alineatul (1) se înlocuiește cu următorul text:
            
            
               „(1)În cazul în care funcții de păstrare au fost delegate integral sau parțial unei părți terțe, depozitarul trebuie să se asigure că partea terță căreia îi sunt delegate funcțiile de păstrare în conformitate cu articolul 21 alineatul (11) din Directiva 2011/61/UE acționează în conformitate cu obligația de separare prevăzută la articolul 21 alineatul (11) litera (d) punctul (iii) din directiva menționată, asigurând și verificând dacă partea terță: 
            
            
               (a)înregistrează corect toate instrumentele financiare identificate în contul de instrumente financiare care este deschis în registrele părții terțe pentru a ține în custodie instrumente financiare pentru clienții depozitarului, care nu include instrumentele financiare care aparțin depozitarului și părții terțe și celorlalți clienți ai părții terțe, astfel încât depozitarul să poată verifica concordanța cantității de instrumente financiare identificate înregistrate în conturile deschise în registrele depozitarului în numele fiecăruia dintre clienții săi care este FIA sau în numele AFIA care acționează în contul FIA;
            
            
               (b)ține toate evidențele și conturile de instrumente financiare necesare care să îi permită depozitarului, în orice moment și fără întârziere, să diferențieze activele clienților depozitarului de propriile active ale părții terțe, de activele celorlalți clienți ai părții terțe și de activele ținute în custodie pentru depozitar în contul acestuia din urmă; 
            
            
               (c)ține evidențele și conturile de instrumente financiare într-un mod care să asigure acuratețea acestora și, în special, concordanța acestora cu activele păstrate pentru clienții care sunt FIA ai depozitarului, astfel încât depozitarul să poată stabili în orice moment și cu precizie natura, locația și statutul de proprietate ale activelor respective; 
            
            
               (d)îi prezintă depozitarului, în mod regulat și în orice caz ori de câte ori apare o modificare, o declarație în care detaliază activele clienților depozitarului care sunt FIA;
            
            
               (e)efectuează ori de câte ori este necesar reconcilieri între conturile de instrumente financiare și evidențele sale interne și cele ale părții terțe căreia i-au fost delegate funcții de custodie în conformitate cu articolul 21 alineatul (11) din Directiva 2011/61/UE. 
            
            
               Frecvența cu care se efectuează reconcilierile se stabilește în conformitate cu articolul 89 alineatul (1);
            
            
               (f)introduce dispoziții organizatorice adecvate pentru minimizarea riscului de pierdere sau diminuare a valorii instrumentelor financiare sau a drepturilor aferente respectivelor instrumente financiare ca urmare a utilizării abuzive a instrumentelor financiare, a fraudei, a administrării necorespunzătoare, a evidenței inadecvate sau a neglijenței;
            
            
               (g)în cazul în care partea terță este una dintre entitățile menționate la articolul 18 alineatul (1) literele (a), (b) și (c) din Directiva 2006/73/CE care face obiectul unei reglementări prudențiale și al unei supravegheri efective care are același efect ca și dreptul Uniunii și este aplicată efectiv, depozitarul ia măsurile necesare pentru a se asigura că numerarul FIA este păstrat în unul sau în mai multe conturi, în conformitate cu articolul 21 alineatul (7) din Directiva 2011/61/UE.”;
            
            
               (b) se introduce următorul alineat (2a): 
            
            
               „(2a) 
                     Atunci când un depozitar își deleagă funcțiile de custodie unei părți terțe situate într-o țară terță în conformitate cu articolul 21 alineatul (11) din Directiva 2011/61/UE, pe lângă cerințele de la alineatul (1) de la prezentul articol, depozitarul trebuie să se asigure că:
            
            
               (a)depozitarul primește consultanță juridică din partea unei persoane fizice sau juridice independente care confirmă că legislația aplicabilă din domeniul insolvenței recunoaște următoarele:
            
            
               (i)separarea activelor clienților depozitarului de propriile active ale părții terțe, de activele celorlalți clienți ai părții terțe și de activele ținute în custodie de partea terță în contul depozitarului;
            
            
               (ii)activele clienților depozitarului care sunt FIA nu fac parte din patrimoniul părții terțe în caz de insolvență;
            
            
               (iii) activele clienților depozitarului care sunt FIA nu sunt disponibile pentru a fi distribuite între creditorii părții terțe căreia îi sunt delegate funcții de păstrare în conformitate cu articolul 21 alineatul (11) din Directiva 2011/61/UE sau pentru a fi realizate în beneficiul acestor creditori; 
            
            
               (b)partea terță ia următoarele măsuri: 
            
         
         
            
               (i) se asigură că sunt îndeplinite condițiile prevăzute la litera (a) în momentul încheierii acordului de delegare cu depozitarul, precum și în permanență pe întreaga durată a delegării; 
            
            
               (ii) informează imediat depozitarul în cazul în care oricare dintre condițiile menționate la punctul (i) nu mai este îndeplinită; 
            
            
               (iii) informează depozitarul în legătură cu orice modificare a legislației aplicabile în domeniul insolvenței și a aplicării sale efective.”;
            
            
               (c) alineatul (3) se înlocuiește cu următorul text:
            
            
               „Alineatele (1), (2) și (2a) se aplică mutatis mutandis în cazul în care o parte terță căreia îi sunt delegate funcții de păstrare în conformitate cu articolul 21 alineatul (11) din Directiva 2011/61/UE a decis să delege toate sau o parte din funcțiile de păstrare unei alte părți terțe în conformitate cu articolul 21 alineatul (11) al treilea paragraf din Directiva 2011/61/UE.”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
            
               Prezentul regulament se aplică de la DATA [OP: a se introduce data - prima zi din luna a optsprezecea de la data publicării].
            
            
                Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 12.7.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul delegat (UE) nr. 231/2013 al Comisiei din 19 decembrie 2012 de completare a Directivei 2011/61/UE a Parlamentului European și a Consiliului în ceea ce privește derogările, condițiile generale de operare, depozitarii, efectul de levier, transparența și supravegherea, JO L 83, 22.3.2013, p. 1.
               
               
                  
                     (2)
                  
                        Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010, JO L 174, 1.7.2011, p. 1.
               
               
                  
                     (3)
                  
                        Avizul ESMA, 20.7.2017, 34-45-277.
               
               
                  
                     (4)
                  
                        Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010 (JO L 174, 1.7.2011, p. 1).
               
               
                  
                     (5)
                  
                        Avizul ESMA, 20.7.2017, 34 45 277.